Özlem Sara Cekic (SF), 2012-06-13:
Det er en kæmpe håndsrækning, der bliver givet til stofmisbrugere i dag, og vi kommer også et skridt nærmere på regeringsgrundlaget, der siger, at vi skal gøre, hvad vi kan for at nedbringe dødeligheden markant for stofmisbrugere.
For mange år siden skabte det også et ramaskrig, da vi fremsatte beslutningsforslaget om lægeordineret heroin, som i dag bliver støttet af flertallet af Folketinget, og som har gjort, at rigtig mange mennesker faktisk er kommet ud af kriminalitet og kommet nærmere på arbejdsmarkedet og en nogenlunde hverdag.
Den første delevaluering, der er kommet, viser, at det har været en succes.
Dengang var argumentet også, at heroin var et ulovligt stof, og derfor ville man ikke gå den vej, hvor man ville række hånden ud til stofmisbrugerne.
Vi har siden hen også i fællesskab, flertallet af Folketinget, efter at SF fremsatte beslutningsforslag om anonym stofbehandling, besluttet, at det også skal være muligt, at man kan få anonym stofbehandling, ligesom man kan få anonym alkoholbehandling.
De første evalueringer af anonym stofbehandling viser også, at man får fat i en gruppe, som man ikke har kunnet få fat i før.
Det er weekendnarkomanerne, som man kalder dem.
Det er mennesker, som har et arbejde, har en hverdag, har børn, har familie, men ikke er i stand til at søge behandling, fordi de simpelt hen er bange for, at oplysningerne ryger et andet sted hen.
De kan så i dag få anonym stofbehandling.
Det, der så sker i dag, er, at vi i fællesskab, i hvert fald flertallet i Folketinget, siger ja til et stofindtagelsesrum.
Hidtil har moralen jo i forhold til stofmisbrugere været, at det er forbudt, og derfor må man ikke, og derfor vil man ikke give den hjælp.
Moralen har styret den behandling, vi har givet til stofmisbrugere, i stedet for, at det har været videnskaben, vi har baseret vores behandling på.
Derfor er det da også en fantastisk håndsrækning, at vi fremadrettet siger, at vi tror på videnskaben, vi tror ikke på de løftede moraliserende fingre, der skal fortælle, hvordan mennesker skal leve i forhold til deres sygdom.
Nu kommer vi til at behandle mennesker ligeværdigt, og vi kommer til at behandle dem værdigt.
Det kan ikke være rigtigt, at mennesker på gader og stræder med bukserne nede prøver at finde en åre, som de kan fikse stof i.
Nu kommer det til at være sådan, at de kan henvende sig i et af de her stofindtagelsesrum, hvor der er personale, og kan fikse deres stoffer der.
Vi håber, at vi når dem dér, vi håber, at vi kan reducere skadevirkningerne, og vi håber, at vi kan motivere dem til at tage imod den behandling, der skal til, hvis de skal komme ud af deres misbrug.
Det er et af de her gode skridt i den rigtige retning, men samtidig er det jo også nødvendigt, hvis man skal gå ind og nedbringe dødeligheden markant, at vi skal blive ved med at fokusere på det her område.
Vi skal blive ved med i fællesskab at finde nogle utraditionelle løsninger for at kunne nå den her målgruppe, som er rigtig, rigtig svær at nå.
Derfor er det en stor glæde og kæmpesejr for de mange mennesker, som lever med stofmisbrug til hverdag, men også en hilsen til dem, der har mistet livet undervejs, fordi Folketinget med den tidligere regering havde valgt at basere deres behandling af stofmisbrugere på moral i stedet for videnskab.
At der nu kommer stofindtagelsesrum, er vi utrolig glade for.